Prop de 200 nenes de dotze anys s'han vacunat contra el virus del papil·loma en una campanya que el servei de Salut escolar fa als centres educatius. Una acció per prevenir el càncer de cèrvix en les dones que tot i no protegir totalment els experts avalen com a molt efectiva.

La vacuna també s'administra als centres d'atenció primària sense prescripció mèdica, però des de fa anys Salut considera cabdal la campanya contra un virus de transmissió sexual que pot acabar desembocant en càncer de coll d'úter.

Es recomana l'administració abans de les primeres relacions i enguany s'ha vacunat més del 60% de les preadolescents cridades prèvia autorització paterna.

No elimina riscos al 100%, però els experts tenen clar que és molt efectiva. "Que et vacunis et protegeix d'un 85% o 90% de possibilitats de desenvolupar càncer de coll d'úter. Però sempre estàs exposat a un percentatge de virus que la vacuna no et cobreix. Una cosa no treu l'altra, que tu et vacunis no treu que et facis les citologies", adverteix la ginecòloga Meritxell Cosan. Recorda que "fa dotze anys que vam començar a vacunar a la població i ja s'està veient que trobem menys lesions precanceroses, menys cirurgies arran de lesions precanceroses...".

Des del col·lectiu mèdic es deixa clar que per lluitar contra el virus i contra qualsevol tipus d'infecció de transmissió sexual també és imprescindible l'ús del preservatiu. I per lluitar contra el papil·loma alguns països han començat la vacunació entre la població masculina. "També ajuden a disminuir la transmissió d'aquests virus. A la llarga s'espera que també disminueixi la incidència de lesions precanceroses tant en dones com en homes. No ens oblidem que també està vinculat a altres càncers i no només al de coll d'úter", insisteix Cosan.

En el seu dia hi va haver enrenou sobre els efectes secundaris de la vacuna, però diversos estudis han confirmat que és segura. Salut escolar administrarà una segona dosi de la vacuna al maig.

Informa: David Domingo

Imatges: K. Ribeiro-K. Figueiredo-J.M. Galilea



